  Майя Бывальцева Удмуртилэн тӧроез Александр Бречалов 17-тӥ коньывуонэ Москваын Росси кивалтэтлэн тӧроеныз Дмитрий Медведевен пумиськылӥз. Улосвыллэн кивалтӥсез 2017-тӥ арысь оштолэзьысен 2018-тӥ арысь коньывуонозь ужамлы йылпумъянъёсын тодматӥз но элькунэз азинтон луонлыкъёс сярысь вераз, ивортэ Удмуртиысь тӧролэн но кивалтэтлэн пресс-службазы. Александр Бречалов нимысьтыз саклык висъяз улосвыллэсь кун пунэмъёссэ кулэстон ужпумлы. Солэн кылъёсызъя, ар пумозь солэн быдӟалаез ог 2 миллиард манетлы кулэстэмын луоз. 2017-тӥ арысь 5-тӥ оштолэзьлы сётэтъёсъя Удмуртилэн кун пунэмезлэн быӟдалаез 48 миллиард 900 миллион манет вал. Али ми Росси Федерациысь Коньдон ужпумъёсъя министерствоен вань вераськемъёсты быдэсъяськом но оскиськом, 2019-тӥ арысь 1-тӥ толшорлы пунэмлэн бфдӟалаез 47 миллиард манетозь кулэсмоз Александр Бречалов, Удмуртилэн тӧроез 1 миллиард манетлэсь трос шыръяны луиз коммерци кредитъёсъя процент ставкаосты кулэстыса – араз 12 процентысь 7,66 процентозь. Озьы ик элькунлэсь активъёссэ кутонлэсь пайдалыксэ будэтон вылысь эскеризы муниципал, кун но мукет огазеяськонъёсты, кытын 50 процентлэсь уноез Удмуртилэн асъетэз луэ. Аудитлэн емышез – 2018-тӥ арын ватсаса 500 миллион манетлэсь трос табыш но 2019-тӥ арлы чакланъёсъя 5 миллиард манет пала. Коньдэтэз шӧдскымон шыръяны – араз 200 миллион манетлэсь трос – административной реформа юрттӥз, солэн ужпумез вань ёзъёсын кивалтӥсьёслэсь лыдзэс кулэстон, со пӧлын кивалтонэз цифра амалэ выжтон чотын. 2018-тӥ арын 490 миллион манет шыръяны луиз вань ёзъёсын кун басьяськонъёсты огазеяса. Элькунлэн сюлмаськонъёсыз сярысь вераса, Александр Бречалов школаосты, сюресъёсты но выжъёсты лэсьтон но тупатъян ужпумъёсты пусйиз, солы федерал коньдэтысь юрттэт кулэ. Озьы ик валтӥсь ужъёс пӧлын Удмуртиысь йӧскалык лыдӟетъюртэз выльдон но Удмурт лулчеберетъя центрез кылдытон.  Тегъёс: Политика ДмитрийМедведев Удмуртия Россия коньдэт экономиканоконьдон АлександрБречалов  